MT Il-Ġurnal Uffiċjali tal-Unjoni Ewropea C 45/25

Pubblikazzjoni ta’ applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2011/C 45/10

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta’ oġġezzjoni għandhom jaslu għand il-Kummissjoni fi żmien sitt xhur mid-data ta’ din il-pubblikazzjoni.

SOMMARJU

IR-REGOLAMENT TAL-KUNSILL (KE) Nru 510/2006

“ŠEBRELJSKI ŽELODEC”

Nru tal-KE: SI-PGI-0005-0415-29.10.2004

DPO ( ) IĠP ( X )

Dan is-sommarju jagħti l-elementi ewlenin tal-ispeċifkazzjoni tal-prodott għal għanijiet informattivi.

1. Dipartiment responsabbli fl-Istat Membru:

Isem: Il-Ministeru għall-Agrikoltura, il-Forestrija u l-Ikel tar-Repubblika tas-Slovenja Indirizz: Dunajska 22 SI-1000 Ljubljana SLOVENIJA Tel. +386 14789109 Fax +386 14789055 Posta elettronika: varnahrana.mkgp@gov.si

2. Grupp applikant:

Isem: Assoċjazzjoni tal-Produtturi ta' “Šebreljski Želodec” Indirizz: Šebrelje 53 SI-5282 Cerkno SLOVENIJA Tel. +386 53744276 Fax +386 53720181 Posta elettronika: — Magħmul minn: Produtturi/proċessuri ( X ) Oħra ( )

3. Tip ta’ prodott:

Grupp 1.2: Prodotti tal-laħam (imsajrin, immellħin, affumikati, eċċ.)

4. Speċifikazzjoni:

(sommarju tar-rekwiżiti skont l-Artikolu 4(2) tar-Regolament (KE) Nru 510/2006)

4.1. Isem:

“Šebreljski želodec”

4.2. Deskrizzjoni:

“Šebreljski želodec” (plural: “želodci”) hu zalzett ippreservat magħmul minn laħam tal-majjal ta' kwalità għolja u bejken iebes bi proporzjon ta' bejn 75:25 u 80:20. Huwa kkaratterizzat minn livelli għolja ta' kontenut tal-laħam u proporzjon baxx ta' bejken. “Šebreljski želodec” huwa ċatt, jiżen bejn 0,8 u 2 kg, u l-forma tiegħu tiddependi minn jekk il-kisi użat hux ta' bużżieqa tal-awrina, ta' rektum jew ta' kisi artifiċjali. Il-wiċċ hu lixx u niexef, bla ebda residwi ta' xaħam.

Is-sezzjoni trasversali hi kkaratterizzata b'distribuzzjoni ekwa ta' laħam u bejken. Il-flieli għandhom il-kulur aħmar tal-laħam immaturat u l-kulur abjad tal-bejken. Il-biċċiet tal-laħam u l-bejken huma mħallta tajjeb u ma hemm l-ebda għerq jew kartilaġni. Il-prodott għandu t-togħma armonjuża karatteristika tal-bejken u l-laħam immaturat, bi traċċi ta' ħwawar. L-aroma hi karatteristika u armonjuża bi ħjiel ta' ħwawar u duħħan.

4.3. Żona ġeografika:

Iż-żona ġeografika qiegħdha fil-Punent tar-reġjun statistiku ta' Goriška u tinkludi ż-żona ta' Idrijsko-Cerkljansko. Il-linja ta' konfini tinkorpora l-villaġġ ta' Stopnik, tgħaddi matul il-wied tax-xmara Idrijca, matul ix-xifer tal-pjattaforma ta' Šentviška Planota, mill-villaġġ ta' Bukovo, matul ix-xifer tal-għoljiet ta' Cerkljansko sa Zakojca (inkluż Zakojca), minn Porezen, matul ix-xifer tal-wied ta' Davča u matul il-bidu tal-għoljiet ta' Blegoš lejn Podjelovo Brdo u sa Jazne (inkluż Jazne); minn hemm tibqa’ sejra lejn Govejk, mill-villaġġi ta' Govejk, Zavratec, Potok u Godovič, imbagħad tgħaddi minn Javornik, minn ħdejn Kanji Dol, matul ix-xifer ta' Gore, mill-foresta ta' Trnovski Gozd lejn Oblakov Vrh, li jifforma parti miż-żona, u lura għal Stopnik.

4.4. Prova tal-oriġini:

Kull produttur għandu jżomm dokumenti li juru l-kwantità u l-kwalità tal-materja prima u l-kwantità ta' “želodci” prodotta u mibjugħa. Id-dokumenti għandhom jiggarantixxu t-traċċabilità ta' kull lott separat. Il-lottijiet għandhom ikunu mmarkati b'numru tas-serje, bid-data ta' produzzjoni u bin-numru u l-kwantità ta' “želodci” fil-lott.

4.5. Metodu tal-produzzjoni:

Sabiex jiġi prodott is-“Šebreljski želodec”, jintuża majjal minn ħnieżer li jiżnu minn tal-inqas 115 kg ħajjin jew li jkollhom karkassa b'piż ta' 85 kg.

Għall-mili tas-“Šebreljski želodec” jintuża laħam mill-koxxa, mill-ispalla, mill-għonq u mid-dahar. Il-laħam jiġi kkapuljat f'biċċiet ta' bejn 8 u 10 mm u l-bejken iebes mill-koxxa, mill-ispalla u mid-dahar jiġi mqatta' f'biċċiet ta' bejn 6 u 8 mm. Il-laħam ikkapuljat u l-bejken jiġu mħallta f'daqqa bi proporzjon ta' bejn 75:25 u 80:20. Bejn wieħed u ieħor, jiġi miżjud 1 % ta' tewm, bejn 2.4 u 2.5 % ta' melħ u bejn 0.1 u 0,35 % ta' bżar. Jiġi użat melħ tal-baħar alimentari flimkien ma' ekwivalenti ta' zokkor ta' 0,5 % tal-piż tal-mili. Mhux permess l-użu ta' nitrati, nitriti u addittivi oħra. Il-mili hu mħallat u mimli f'kisi, bħall-bużżieqa tal-awrina tal-ħnieżer, ir-rektum taċ-ċanga jew kisi artifiċjali. Il-piż ta' “želodec” kif ikun għadu ġie mimli, ivarja minn 1.3 sa 3 kg. Biex jingħalaq, il-kisi jiġi meħjut jew marbut. Wara ż-“želodci” jiġu mnixxfa u ppressati għal għaxart ijiem. Iż-“želodci” jiġu affumikati bil-kesħa sa jumejn. Il-proċess ta' tnixxif isir f'kundizzjonijiet naturali jew f'ambjent b'arja kundizzjonata. It-temperatura ta' tnixxif tvarja bejn l-10 C u l-15 C. Fix-xhur l-aktar kesħin it-temperatura tista' tinżel taħt l-10 C, fil-każ ta' tnixxif naturali. It-temperaturi aktar baxxi jnaqqsu l-proċess ta' tnixxif. Fiż-żewġ każi, l-umdità relattiva għandha tkun bejn 60 % u 80 %.

Il-proċess naturali ta' tnixxif jieħu minn tlieta sa ħames xhur f'kompartimenti tradizzjonali ta' tnixxif. Il-ħin ta' tnixxif f'ambjent b'arja kundizzjonata hu minn tal-inqas ta' 100 ġurnata. It-tnixxif f'ambjent b'arja kundizzjonata jinvolvi ċirkolazzjoni ta' arja naturali (il-ftuħ okkażjonali ta' twieqi), u l-kontroll tal-umdità u tat-temperatura. Il-piż ta' “želodec” matur ivarja bejn 0.8 u 2 kg.

4.6. Rabta:

Ir-rabta bejn iż-żona ġeografika u s-“Šebreljski želodec” hi bbażata prinċipalment fuq ir-reputazzjoni miksuba grazzi għal kundizzjonijiet klimatiċi xierqa (kundizzjonijiet klimatiċi ta' tnixxif u maturazzjoni), it-teknoloġija tradizzjonali għall-produzzjoni ta' “želodci” u materja prima ta' kwalità għolja.

Is-“Šebreljski želodec” ġie prodott għal ħafna snin fiż-żona Idrijsko-Cerkljansko, iżda ftit hemm dokumenti miktuba biex isostnu dan. Stħarriġ tal-popolazzjoni anzjana li twettaq fiż-żona ġeografika kkonferma t-tradizzjoni twila li s-“Šebreljski želodec” jiġi prodott fiż-żona ta' Idrijsko-Cerkljansko. Instab li, sa miż-żminijiet tal-antik, kienu użati ingredjenti tal-għola kwalità biex jagħmlu ż-“želodec”, li l-prodott ġie dejjem immaturat b'mod tradizzjonali u li l-forma, it-togħma u l-aroma tradizzjonali tiegħu kienu jagħmlu parti mir-reputazzjoni tiegħu.

L-għoljiet Idrijsko u Cerkljansko jinsabu fil-parti tal-Punent tas-Slovenja fiż-żona ta' qabel l-Alpini fejn jiltaqgħu ż-żona Alpina u ż-żona tal-Alpi Dinariċiki. Jagħmlu parti mir-reġjuni b'tip ta' klima tranżitorja, peress li huma influwenzati kemm mill-klima pjuttost sħuna tal-Baħar Adrijatiku u kif ukoll mill-klima pjuttost kiesħa tal-Alpi.

Fiż-żona tal-għoljiet ta' Idrijsko u Cerkljansko t-taħlita tal-influwenzi Mediterranji u tal-Alpi ħolqu klima speċjali.

L-għoljiet Idrija huma llimitati mill-Lbiċ bil-pjattaforma għolja tal-foresta Trnovski Gozd, barriera naturali li ttaffi l-effetti tal-klima tal-wied Vipava, filwaqt li l-influwenza tal-Baħar Adrijatiku tinħass l-aktar fiż-żona Cerkljansko, grazzi għall-fetħa lejn il-wied tax-xmara Idrijca.

Iż-żona hi soġġetta għall-klima ħarxa, tipika għall-muntanji ċentrali tal-Ewropa: xtiewi twal u kesħin b'temperatura medja baxxa u ħafna xita, u sajf qasir u mhux daqstant sħun – klima kontinentali.

Minħabba l-influwenza dgħajfa tal-Baħar Adrijatiku, iż-żoni tal-widien ta' Cerkljansko jkollhom xtiewi anqas kesħin u b'inqas silġ mill-bqija taż-żona ta' Idrijsko-Cerkljansko. Iż-żona ġeografika hi kkaratterizzata bi fluss ta' arja kostanti kkawżat mid-differenza ta' temperaturi bejn żoni xemxija u dellija, li jirriżultaw fi flussi ta' arja fil-widien b'livell adegwat ta' umdità.

Dawn il-kundizzjonijiet naturali kollha fil-fażi ta' maturazzjoni u ta' tnixxif jinfluwenzaw il-karatteristiċi speċifiċi tas-“Šebreljski želodec”.

4.7. Entità ta' spezzjoni:

Isem: Bureau Veritas, d.o.o. Indirizz: Linhartova 49a SI-1000 Ljubljana SLOVENIJA Tel. +386 14757670 Fax +386 14747602 Posta elettronika: info@bureauveritas.si

4.8. Tikkettar:

“Šebreljski želodec” għandu jiġi mmarkat bl-isem “Šebreljski želodec”, id-dikjarazzjoni ta’ “indikazzjoni ġeografika protetta” jew l-abbrevjazzjoni li tikkorrespondi għal magħha u l-marka approprjata tal-Komunità.

Is-“Šebreljski želodec” jista' jiġi mmarkat b'logo għas-“Šebreljski želodec” u s-simbolu nazzjonali ta' kwalità u jista' jissemma ukoll il-korp ta' ċertifikazzjoni.

Jekk is-“Šebreljski želodci” jiġu ppakkjati barra ż-żona ġeografika, it-tikkettar għandu jinkludi ukoll l-isem eżatt u l-lokalità tal-produttur, in-numru tal-lott, l-isem ta' min jippakkja u l-post tal-ippakkjar sabiex tiġi sostnuta t-traċċabilità.

(1) ĠU L 93, 31.3.2006, p. 12.